******

***ข่าวประชาสัมพันธ์***

**เอสซีจี มอบชุด PPE และ หน้ากาก N95 ให้โรงพยาบาลในระยองและชลบุรี เพื่อเป็นเกราะป้องกันโควิด-19 ยกระดับความปลอดภัยให้แพทย์และบุคลากรทางการแพทย์**

**ธุรกิจเคมิคอลส์ เอสซีจี** โดย นายเจริญชัย ประเทืองสุขศรี กรรมการผู้จัดการ บริษัท ระยองวิศวกรรมและซ่อมบำรุง จำกัด มอบ “อุปกรณ์ทางการแพทย์” เพื่อป้องกันและลดความเสี่ยงในการติดเชื้อโควิด-19 ให้กับแพทย์และบุคลากรทางการแพทย์ ประกอบด้วยชุด PPE ทางการแพทย์ หน้ากาก N95 และหน้ากาก Face Shield จำนวนรวมกว่า 14,000 ชิ้น แก่โรงพยาบาล 9 แห่งใน จ.ระยอง และโรงพยาบาลสมเด็จพระนางเจ้าสิริกิติ์ จ.ชลบุรี โดยมี นายสุรศักดิ์ เจริญศิริโชติ ผู้ว่าราชการจังหวัดระยอง และ พลเรือตรี นายแพทย์เกิดศักดิ์ วีระโยธิน ผู้อำนวยการโรงพยาบาลสมเด็จพระนางเจ้าสิริกิติ์ เป็นผู้รับมอบ

**นายสุรศักดิ์ เจริญศิริโชติ ผู้ว่าราชการจังหวัดระยอง** กล่าวว่า “ภาพรวมของจังหวัดระยองในขณะนี้ ยังไม่พบผู้ติดเชื้อรายใหม่ โดยผู้ป่วยติดเชื้อก่อนหน้านี้ได้รับการรักษาจนหายเป็นปกติแล้ว ซึ่งการติดเชื้อทั้งหมดมาจากนอกเขตพื้นที่จังหวัดระยองทั้งสิ้น อย่างไรก็ตาม ทางจังหวัดยังคงใช้มาตรการป้องกันและควบคุมการแพร่ระบาดเชื้อไวรัสโควิด-19 อย่างเข้มงวด และพร้อมดูแลทุกภาคส่วนอย่างเต็มที่ สำหรับบุคลากรทางการแพทย์ที่เป็นกำลังสำคัญในสถานการณ์นี้ ชุดอุปกรณ์ PPE ทางการแพทย์ และหน้ากาก N95 นั้น เป็นสิ่งจำเป็นสำหรับการปฏิบัติหน้าที่ ถือเป็นเกราะป้องกันที่ช่วยยกระดับความปลอดภัยและอำนวยความสะดวกให้บุคลากรทางการแพทย์ได้ปฏิบัติหน้าที่ได้อย่างไร้กังวล ลดความเสี่ยงในการติดเชื้อจากผู้ป่วย นอกจากนี้ เพื่อช่วยลดความเสี่ยงในการติดเชื้อเพิ่มในพื้นที่ จ.ระยอง จังหวัดจึงได้ขอความร่วมมือให้ประชาชนทุกคนสวมใส่หน้ากากอนามัยหรือหน้ากากผ้าทุกครั้งที่ออกจากเคหสถาน ตั้งแต่วันที่ 9 เมษายน ที่ผ่านมา”

**พลเรือตรี นายแพทย์เกิดศักดิ์ วีระโยธิน ผู้อำนวยการโรงพยาบาลสมเด็จพระนางเจ้าสิริกิติ์** กล่าวว่า “โดยปกติทางโรงพยาบาลสมเด็จพระนางเจ้าสิริกิติ์มีจำนวนผู้ป่วยที่ต้องรองรับในแต่ละวันเป็นจำนวนมาก เนื่องจากเป็นโรงพยาบาลรัฐ ซึ่งบุคลากรทางการแพทย์ของโรงพยาบาลต้องทำงานอย่างหนักเพื่อให้การรักษาเป็นไปอย่างทั่วถึง โดยเฉพาะอย่างยิ่งเมื่อต้องเผชิญกับสถานการณ์การระบาดของไวรัสโควิด-19 ทำให้ชุดอุปกรณ์ PPE ทางการแพทย์ มีความจำเป็นอย่างยิ่ง เพราะสามารถช่วยลดความเสี่ยงการติดเชื้อจากผู้ป่วยได้ ทางโรงพยาบาลฯ ขอขอบคุณเอสซีจี และบริษัทคู่ธุรกิจ ที่เห็นความสำคัญและมอบอุปกรณ์ทางการแพทย์ที่เป็นประโยชน์อย่างมากให้กับโรงพยาบาล”

**นายเจริญชัย ประเทืองสุขศรี กรรมการผู้จัดการ บริษัท ระยองวิศวกรรมและซ่อมบำรุง จำกัด ในธุรกิจเคมิคอลส์ เอสซีจี** กล่าวเพิ่มเติมว่า “อุปกรณ์ทางการแพทย์ที่นำมามอบให้กับโรงพยาบาลในครั้งนี้ ธุรกิจเคมิคอลส์ เอสซีจี ได้รับความร่วมมืออย่างดียิ่งจากบริษัทคู่ธุรกิจ ได้แก่ บริษัท แบคส์ แอนด์ โกลฟส์ จำกัด และบริษัท เอสเค เอ็นจิเนียริ่ง แอนด์ คอนสตรัคชั่น จำกัด โดยอุปกรณ์ดังกล่าวประกอบด้วย เสื้อกาวน์ (Isolation Gown) จำนวน 1,120 ชิ้น ถุงคลุมเท้าตัว J จำนวน 1,000 คู่ ผ้ากันเปื้อน จำนวน 10,000 ชิ้น หน้ากาก N95 จำนวน 1,000 ชิ้น และหน้ากาก Face Shield จำนวน 200 ชิ้น ซึ่งสามารถช่วยป้องกันบุคลากรทางการแพทย์จากการสัมผัสสารคัดหลั่งจากผู้ป่วยติดเชื้อ จึงช่วยลดความเสี่ยงในการติดเชื้อโควิด-19 ได้”

โดยก่อนหน้านี้ ธุรกิจเคมิคอลส์ เอสซีจี ได้ร่วมกับ บริษัท แบคส์ แอนด์ โกลฟส์ จำกัด ในการจัดทำชุด PPE ทางการแพทย์ เพื่อนำไปบริจาคช่วยเหลือโรงพยาบาลทั่วประเทศ โดยธุรกิจเคมิคอลส์ เอสซีจี ได้สนับสนุนเม็ดพลาสติก HDPE จำนวน 5 ตัน ซึ่งเม็ดพลาสติกชนิดนี้มีคุณสมบัติเด่นในเรื่องของความแข็งแรง ทนทาน น้ำหนักเบา สามารถกันของเหลวซึมผ่านได้ดี และที่สำคัญคือสามารถนำไปผ่านกระบวนการฆ่าเชื้อได้

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*